|  |  |
| --- | --- |
| Helse- og omsorgsdepartementet postmottak@hod.dep.no |  |
|  |  |
| Deres ref: 19/2880 |  |
|  | Vår fil: Dokumenter interessepolitikk |
|  | Saksbehandler: Ingunn Westerheim |
|  |  |
|  | Oslo 23. oktober 2019  |

**Høring - utvidelse av rettighetsbestemmelsen om brukerstyrt personlig assistanse for bestemte personer over 67 år**

Funksjonshemmedes Fellesorganisasjon (FFO) viser til høringsbrev av 28.06.19 og støtter forslaget om at pasient- og brukerrettighetsloven § 2-1 d om rett til brukerstyrt personlig assistanse (BPA) utvides til også å gjelde personer over 67 år som før fylte 67 år har fått innvilget BPA etter bestemmelsens første punktum.

Vi er for øvrig positive til at det har blitt oppnevnt et offentlig utvalg som skal se på lovforankringen av og praktiseringen av reglene for BPA.

Samtidig tillater vi oss å minne om at det eksisterer store kommunale forskjeller på dette området, noe FNs spesialrapportør Catalina Devandas Aguilar også tok opp etter endt Norges-besøk. I sin offisielle uttalelse av 11. oktober uttrykte hun blant annet bekymring over de store kommunale forskjellene og at funksjonshemmede i flere kommuner må fremsette tidkrevende klager for å få rettighetene sine i praksis. Videre uttrykte hun bekymring over kommunenes vide skjønnsadgang og at flere kommuner synes å tolke regelverket begrensende med hensyn til utmåling av timer og hva slags aktiviteter BPA kan tilstås til.

I tillegg til å oppnevne et lovutvalg, mener vi det er behov for å vurdere strakstiltak for å redusere de kommunale forskjellene og å realisere BPA som et likestillingsverktøy. Vi viser i den forbindelse til et felles brev som ble sendt fra funksjonshemmedes organisasjoner til eldre- og folkehelseministeren og kultur- og likestillingsministeren den 26.06.19. Kopi følger vedlagt.

Med vennlig hilsen

**FUNKSJONSHEMMEDES FELLESORGANISASJON**

 

Eva Buschmann Lilly Ann Elvestad

Styreleder Generalsekretær